Unionin yleisen tuomioistuimen määräys (laajennettu yhdeksäs jaosto) 20.8.2020 – FL Brüterei M-V ym. vastaan komissio

(asia T-755/18)

Kumoamiskanne ja vahingonkorvauskanne – Luonnonmukainen maatalous – Eläintuotanto – Tuotantoa koskevat poikkeussäännöt, joita sovelletaan, jos luonnonmukaisia maatilan tuotantopanoksia ei ole saatavilla – Muiden kuin luonnonmukaisesti kasvatettujen eläinten käyttö – Tuotantoa koskevien poikkeussääntöjen soveltamisajan jatkaminen – Toimi ei koske kantajaa suoraan – Sellaista oikeussääntöä, jolla annetaan yksityisille oikeuksia, ei ole rikottu riittävän ilmeisesti – Kanne, jonka tutkittavaksi ottamisen edellytykset osittain selvästi puuttuvat ja joka on osittain selvästi täysin perusteeton

1. Kumoamiskanne – Luonnolliset henkilöt tai oikeushenkilöt – Suoraan ja erikseen luonnollisia henkilöitä tai oikeushenkilöitä koskevat toimet – Yksityistä suoraan koskeva toimi – Arviointiperusteet – Komission päätös, jolla pidennetään kahdella vuodella kansallisten viranomaisten mahdollisuutta myöntää luonnonmukaisten kananuorikoiden kasvattajille lupia muiden kuin luonnonmukaisten poikasten käyttöön – Ei välittömiä vaikutuksia kantajien oikeusasemaan – Täytäntöönpanosta vastaavan kansallisen sääntelyviranomaisen harkintavalta – Luonnehdinta – Toimi ei koske kantajaa suoraan – Tutkimatta jättäminen (SEUT 263 artiklan neljäs kohta; komission asetuksen N:o 889/2008 42 artiklan b alakohta ja komission asetus N:o 2018/1584) (ks. 23–28, 32–36 ja 39–43 kohta)

2. Vahingonkorvauskanne – Vahingonkorvauskanteen itsenäisyys kumoamiskanteeseen nähden – Asetusta koskevan kumoamiskanteen tutkimatta jättämisellä ei ole vaikutusta kyseisen asetuksen antamisesta aiheutuneen vahingon korvaamista koskevan kanteen tutkittavaksi ottamiseen (SEUT 263 artikla ja SEUT 340 artiklan toinen kohta) (ks. 48 ja 49 kohta)

3. Sopimussuhteen ulkopuolinen vastuu – Vastuun syntymisen edellytykset – Lainvastaisuus – Vahinko – Syy-yhteys – Kumulatiiviset edellytykset – Yhden edellytyksen täyttymättä jääminen – Vahingonkorvauskanteen hylkääminen kokonaisuudessaan (SEUT 340 artikla) (ks. 50, 67, 72 ja 81 kohta)

4. Euroopan unionin oikeus – Periaatteet – Oikeasuhteisuus – Ulottuvuus – Unionin lainsäätäjän harkintavalta yhteistä maatalouspolitiikkaa koskevissa asioissa – Tuomioistuinvalvonta – Rajat (SEUT 40–SEUT 43 artikla) (ks. 52–55 kohta)

5. Euroopan unionin oikeus – Tulkinta – Luonteeltaan poikkeusta merkitsevä säännös– Suppea tulkinta (Neuvoston asetuksen N:o 834/2007 22 artikla) (ks. 62 kohta)

6. Sopimussuhteen ulkopuolinen vastuu – Vastuun syntymisen edellytykset – Lainvastaisuus – Seikat, joiden perusteella komissio voi olla aloittamatta jäsenyysvelvoitteiden noudattamatta jättämistä koskevaa menettelyä – Lainvastaisuuden perustaksi kelpaamattomat seikat (SEUT 258 artikla) (ks. 73 kohta)

7. Tuomioistuinmenettely – Kannekirjelmä – Muotovaatimukset – Oikeudenkäynnin kohteen yksilöinti – Yhteenveto kanneperusteista – Unionin toimielimen aiheuttamien vahinkojen korvaamista koskeva kanne – Moitittua menettelyä koskevien tietojen puuttuminen – Tutkimatta jättäminen (Unionin yleisen tuomioistuimen työjärjestyksen 76 artikla) (ks. 78 kohta)

Aihe

Yhtäältä SEUT 263 artiklaan perustuva vaatimus, jolla vaaditaan kumoamaan luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta annetun asetuksen (EY) N:o 889/2008 muuttamisesta 22.10.2018 annetun komission täytäntöönpanoasetuksen (EU) 2018/1584 (EUVL 2018, L 264, s. 1) 1 artiklan 4 kohta, ja toisaalta SEUT 268 artiklaan perustuva vaatimus saada korvaus ensinnäkin kantajien mainitun artiklan antamisen seurauksena väitetysti kärsimästä vahingosta ja toiseksi vahingosta, jonka FL Brüterei M-V väitetysti kärsi sen seurauksena, ettei komissio valvonut, että Alankomaiden viranomaiset noudattavat luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta 5.9.2008 annetun komission asetuksen (EY) N:o 889/2008 (EUVL 2008, L 250, s. 1) 42 artiklaa.

Ratkaisu

1) Kanne hylätään.